Ди къуэш республикэхэм
Медведевым къыбгъэдокI
Адыгей. Республикэм и Iэтащхьэ ТхьэкIушынэ Аслъэнджэрий къыIэрыхьащ Урысейм и Правительствэм и УнафэщI Медведев Дмитрий къыбгъэдэкI сурэт альбом.
«Президент Медведев Дмитрий» фIэщыгъэр иIэу нэгъабэ дунейм къытехьащ а альбомыр. къэралым и Iэтащхьэ къулыкъум щыпэрыта 2008 — 2012 гъэхэм Медведевыр зыхэта, мыхьэнэшхуэ зиIэ икIи нэхъ гъэщIэгъуэн Iуэхугъуэхэм щытраха сурэтхэр щызэхуэхьэсащ абы.
Сурэтхэм я нэхъыбэр хухэхащ къэрал Iэтащхьэм щIыналъэхэм щригъэкIуэкIа лэжьыгъэм. Абыхэм яхэтщ ар Адыгейм зэрыщыIар, ТхьэкIушынэ Аслъэнджэрий щIыгъуу курыт еджапIэ №1-м зэрихьэщIар къызэрыщ сурэтхэри. Медведевым и Iэ щIэлъу, псалъэ гуапэхэр тетхауэ ТхьэкIушынэм апхуэдэ зы альбом тыгъэ къыхуищIащ.
Адыгейм и махуэ
Адыгейр нэмыцэ-фашист зэрыпхъуакIуэхэм къызэрыIэщIагъэкIыжрэ, Сталинград зауэр зэриухарэ илъэс 70 зэрырикъур республикэм щагъэлъапIэ.
Махуэшхуэхэм ятеухуа зэхыхьэр вэсэмахуэ къыщызэIуахащ а лъэхъэнэм хэкIуэда зауэлIхэм я фэеплъу Мейкъуапэ дэт ЩIыхь мемориалым деж. Ветеранхэмрэ щIалэгъуалэмрэ абы удз гъэгъахэр тралъхьащ.
Хэку зауэшхуэм и ветеранхэр, а лъэхъэнэм къыхэтэджыкIахэр, щIалэгъуалэр, жылагъуэ зэгухьэныгъэхэм я лIыкIуэхэр МафIэ мыужьыхым деж щызэхуэсат къалэмрэ республикэмрэ нэмыцэ-фашистхэм щахъумэу хэкIуэдахэм я фэеплъым пщIэ хуащIын папщIэ. А зауэ гуащIэр щекIуэкIа лъэхъэнэм Мейкъуапэ и промышленнэ IуэхущIапIэ, сымаджэщ, школ зыбжанэ фашистхэм зэтракъутауэ щытащ. Къалэдэс мини 4-м щIигъу хэкIуэдащ.
1943 гъэм мазаем и 18-м Дзэ Плъыжьым Тохъутэмыкъуей куейр, IэфIыпс, Псейтыкъуэ жылагъуэхэр хуит къищIыжащ. Ар Адыгейр хуит щыхъужа махуэу къалъытэ. А зауэ гуащIэхэм хэтахэм ящыщу нобэ псэужыр цIыху 24-рэ къудейщ.
ЩIымахуэ бдзэжьеящэ
Къэрэшей-Шэрджэс. Республикэм и щIыналъэм щокIуэкI «ЩIымахуэ бдзэжьеящэ-2013» кIэлъыплъыныгъэ лэжьыгъэр. Абы и мыхьэнэ нэхъыщхьэр цIыхухэм я шынагъуэншагъэр къызэгъэпэщынырщ, псыхэм итхьэлэр, насыпыншагъэхэр гъэмэщIэнырщ.
Бдзэжьей щещэу щIымахуэ зыгъэпсэхугъуэхэм цIыхухэр нэхъ щызэтрихьэ щIыпIэхэр, ахэр 10 мэхъу, Урысей МЧС-м и Управленэу КъШР-м щыIэм и IэнатIэм иубзыхуащ. Абы и лъэныкъуэкIэ рейдхэр ирагъэкIуэкI, зыгъэпсэхугъуэ махуэхэм гулъытэ щхьэхуэ хуащIу я нэIэ щIэтщ. IэщIагъэлIхэм бдзэжьеящэхэм чэнджэщ ират мылым щысакъын зэрыхуейм теухуауэ.
УЭРДОКЪУЭ Женя.
